Burjassot dona la benvinguda al curs 2022/23 amb la II Trobada dirigida a la comunitat educativa
2025-07-24

L’Ajuntament de Burjassot, des de la Regidoria d’Educació, dirigida per Manuela Carrero, i a través del Gabinet Psicopedagògic Municipal, ja està preparant el curs escolar 2022/2023. Un curs que començarà el 2 i el 5 de setembre amb la II Trobada de Benvinguda dirigida a la comunitat educativa. Les sessions comptaran també amb la participació del CEFIRE, Centre de Formació, Innovació i Recursos Educatius de la Comunitat Valenciana, de Sagunt.

És la segona ocasió en la qual, desdse l’àrea d’educació, es vol oferir l’oportunitat als professionals de l’àmbit educatiu de tindre un punt de trobada perquè puguen compartir les seues expectatives, coneixements i il·lusions generant un espai de reflexió juntament amb professionals d’alta rellevància en l’àmbit educatiu actual.

Per a això s’han organitzat unes jornades de formació per a la comunitat educativa que es desenvoluparan en dues sessions i per a les quals és necessari apuntar-se en aquest ENLLAÇ. La primera sessió, de manera presencial en el Centre Cultural Tívoli de 09.00 a 15.00 hores, es realitzarà el dia 2 de setembre de 2022 i comptarà amb la presència Mar Romera i Francesc Nogales com a ponents.

Mar és coneguda per molts professors com una de les millors professionals en l’àmbit de l’educació i parlarà als presents sobre la intel·ligència emocional i la seua aplicació a l’escola, així com del rol docent en el segle XXI i la seua coherència amb l’escola real.

El segon ponent, Francesc Nogales, ha sigut guardonat amb el Premi Grans Iniciatives 2020, va ser nomenat tercer millor docent d’Espanya en 2018 en Educació Primària i segon millor docent d’Espanya en Primària en 2019 pels Premis Educa Abanca. En la sessió, Francesc parlarà de la seua experiència com a professional en l’educació.

La segona sessió, la que tindrà lloc el 5 de setembre, es realitzarà de manera telemàtica (sessió webinar) i serà a càrrec del prestigiós José María Toro, mestre d’educació primària i especialista en diferents àmbits de l’expressió i la comunicació.

L’assistència a aquestes ponències serà reconeguda pel Cefire de formació del professorat de la Comunitat Valenciana.